Ouma ongelukkig oor tweeling se nameArgieffoto (Foto: Daniel Nebreda/Pixabay) ŉ Pa het hom na sosiale media gewend toe sy ma haar ontsteltenis uitgespreek het oor haar kleinkinders se name. Die man, van die Verenigde Koninkryk, se tweelingdogters is net voor die afsonderingsperiode gebore en hy het besluit om hul name ŉ geheim te hou totdat hy hul geboorte en geslag kon aankondig. Hy het gesê die name wat hy gekies het, is “karakters waarvan hy baie hou” en “naby aan sy hart is”, maar ná hy die name onthul het, het sy familie laat weet hulle is beslis nie in hul skik nie. Sy ma was glo “woedend” en het op haar Facebook-blad gesê die name “verteenwoordig nie die dogters nie” en hy “het sy klein engeltjies verdoem”. Toe baie mense met haar saamstem, het die man hom na Reddit gewend om te hoor of hy dalk verkeerd is. “Die name is Azula (Avatar the Last Air Bender) en Eclipsa (Star vs the Forces of Evil),” het hy bekendgemaak. “My ma was woedend dat ek my dogters na twee boosdoeners vernoem het. Ek het gehoor my broer het haar vertel waar die name vandaan kom). Ek het vir haar gesê hul name definieer nie wie hulle is nie. Sy het nie reageer, nie, maar ek het op haar lang Facebook-plasing afgekom hoe ek my ‘klein engeltjies verdoem het’.” Die familielede het almal met die ouma saamgestem en gesê “mense noem hul kinders vandag enigiets”. “Ek het nie my kinders warmbrak of kaas genoem nie, so ek verstaan nie wat die probleem is nie,” het die man bygevoeg. “In elk geval, ek wou julle net laat weet my familie haat my.” Sommige Reddit-gebruikers het bevestig die man het ŉ fout gemaak. “Jou kinders gaan hul lewens lank met daardie name moet saamleef. Hulle gaan dit moet spel, die uitspraak moet verduidelik en telkens die reaksie van verskillende mense moet hanteer.” ŉ Ander persoon het egter gesê: “Ek dink nie Azula is so sleg nie. Dis ŉ regte naam en dit beteken blou en dit is uniek, maar nie vreemd nie. Maar Eclipsa? Dis nie eens ŉ regte naam nie.” ŉ Ander persoon het gesê mens kan jou troeteldiere enigiets noem, maar as jy kinders se name kies, moet jy nie iets kies wat hulle gaan verneder of van ander gaan vervreem nie.